P vir perfek?GWM het 15 jaar gelede in Suid-Afrika wortelsgeskiet. ŉ Nederige begin met ŉ koste-effektiewe produkaanbieding was Great Wall Motors se strategie. Ná die eerste dekade het GWM sy handelaarsnetwerk lekker gevestig, en die groeipyne van die eerste klompie jare oorleef. GWM het ŉ wyle terug die P-Series in Suid-Afrika bekendgestel. ŉ Mooi ontwerp met hope tegnologie, ŉ gevorderde 2,0-turbodieselenjin en ŉ 8-spoedratkas… en nie enige ratkas nie, ŉ ZF 8-spoed outo – een van die beste ratkaste wat vandag beskikbaar is. Dis in die binneruim waar die luuksste LT-modelle ŉ mens beïndruk. Die deurgestikte leerbekleedsel vertoon uiters luuks. Terwyl jy lekker gemaklik sit, bied die indrukwekkende 360 grade kameras vir die bestuurder ŉ puik uitsig wanneer ŉ mens die P-Series parkeer. Wanneer ŉ mens uit ŉ parkeerplek terugstoot, is daar agterkruisverkeerwaarskuwing wat sal verseker dat jy nie in ŉ voetganger, fietsryer of ander motoris vasry nie. Ook deel van dié veiligheidsuite is baanbeheerstelsel met blindekolwaarskuwing, botsingwaarskuwing met noodremhulp en aanpasbare spoedkontrole. Verder is die binneruim van die GWM P-Series gepeper met innoverende tegnologie soos ŉ draadlose laaimatjie vir jou slimfoon, stembeheer vir verskeie funksies, sleutellose toegang tot die voertuig en dan al die gewone luukshede soos klimaatbeheer, spoedkontrole, elektriese vensters en dies meer. Nog ŉ puik funksie van die GWM is die ingeboude trappie in die laaibak se klap. ŉ Mens gebruik die trappie om maklike toegang te kry tot die laaibak agter sonder om op jou knieë te probeer opstruikel. Die 2,0-viersilinderturbodieselenjin bied ŉ lekker 120 kW en 400 Nm. Daar is slegs ŉ outomatiese ratkas beskikbaar, maar twee dryfstelsels – 4×2 en 4×4. Die 4×4-model is met ŉ laestrekratkas toegerus. Dis op die pad waar die GWM P-reeks verder beïndruk. Die breë kajuit bied gemaklike sitplek vir vyf mense. Die ritgehalte is lekker soepel en die kajuit lieflik stil met min wind of padgeraas wat die kajuit binnedring. Die reeks lyk só: Die reeks word gedek deur ŉ 5 jaar/100 000 km-waarborg en ŉ 5 jaar/100 000 km-diensplan. Klik hier om jou naaste handelaar te vind.